Broj: 711-I-1102-P-254-19/20-05-11

Zagreb, 29. svibnja 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Denisa Ivanovića, gradonačelnika Grada Kaštela**,na 87. sjednici, održanoj dana 29. svibnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Denisa Ivanovića, gradonačelnika Grada Kaštela, neće se pokrenuti, s obzirom da iz prikupljenih podataka i dokumentacije, povodom zaprimljene prijave u kojoj se navode okolnosti davanja suglasnosti dužnosnika trgovačkom društvu Zeleno i Modro d.o.o. na Cjenik javne usluge prikupljanja miješanog komunalnog otpada i biorazgradivog komunalnog otpada na području Grada Kaštela, ne proizlaze okolnosti koje upućuju da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Dana 6. kolovoza 2019.g. Povjerenstvo je putem Ministarstva uprave zaprimilo predstavku ……………. radi povećanja cijene usluge prikupljanja mješovitog komunalnog otpada. U predstavci se navodi kako su gradonačelnik Grada Kaštela i Gradsko vijeće počinili nepravilnosti prilikom promjene firme za prikupljanje otpada. U predstavci se navodi kako je došlo do povećanja cijene čime se sumnja na pogodovanje. U prilogu predstavke dostavljen je Zaključak gradonačelnika Grada Kaštela o davanju suglasnosti trgovačkom društvu Zeleno i Modro d.o.o. na Cjenik javne usluge prikupljanja otpada.

Uvidom u Registar dužnosnika utvrđeno je da Denis Ivanović od 26. svibnja 2017.g. obnaša dužnost gradonačelnika Grada Kaštela. Na temelju članka 3. stavka 1. točke 39. ZSSI-a gradonačelnici jesu dužnosnici u smislu ZSSI-a, stoga je i Denis Ivanović povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Povjerenstvo je izvršilo uvid u dostavljenu predstavku te je utvrdilo kako u istoj podnositelj izražava sumnju u pogodovanje u vezi promjene društva za obavljanje prikupljanja mješovitog komunalnog otpada na području Grada Kaštela. Uvidom u dostavljeni Zaključak o davanju suglasnosti trgovačkom društvu Zeleno i modro d.o.o. na Cjenik javne usluge prikupljanja miješanog komunalnog otpada i biorazgradivog komunalnog otpada na području Grada Kaštela.

Uvidom u Sudski registar Trgovačkog suda u Splitu utvrđeno je kako je trgovačko društvo Zeleno i modro d.o.o. za održavanje čistoće i odlaganje komunalnog otpada, OIB: 44813350399, u 100% vlasništvu Grada Kaštela.

Kako predstavka nije sadržavala okolnosti koje bi ukazivale na postojanje privatnog interesa dužnosnika ili s njime povezane osobe, koji je utjecao ili mogao utjecati na obnašanje dužnosti gradonačelnika Grada Kaštela u predmetnoj situaciji, od podnositelja je zatražena dopuna prijave/predstavke na način da konkretizira kojim osobama i kojim radnjama je prijavljeni dužnosnik pogodovao i u kojem odnosu je dužnosnik s istima.

Podnositelj je dostavio odgovor dana 6. studenog 2019.g. u kojem se navodi kako ne može udovoljiti traženju da imenuje osobu kojoj se pogodovalo jer tu osobu ne poznaje, ali da odgovor na to pitanje može dati prijavljeni dužnosnik i predsjednik Gradskog vijeća Grada Kaštela.

Slijedom navedenog, Povjerenstvo utvrđuje kako je predmetna prijava neosnovana, odnosno kako navodi iz nje, a u vezi davanja suglasnosti trgovačkom društvu Zeleno i Modro d.o.o. na Cjenik javne usluge prikupljanja miješanog komunalnog otpada i biorazgradivog komunalnog otpada na području Grada Kaštela, kao niti podaci prikupljeni povodom prijave, ne upućuju da je u postupanju prijavljenog dužnosnika Denisa Ivanovića došlo do moguće povrede odredbi ZSSI-a u predmetnoj situaciji.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Denis Ivanović, elektroničkom dostavom
2. Na znanje podnositelju prijave, putem dostavljene e-mail adrese
3. Ministarstvu uprave, pozivom na broj: KLASA: 050-02/19-01/374
4. Objava na internetskoj stranici Povjerenstva
5. Pismohrana